La convalidació del mòdul professional de Formació en centres de treball (FCT) s'anomena exempció. El sistema educatiu preveu, per mitjà de les exempcions, la possibilitat de donar validesa acadèmica a l'experiència professional adquirida anteriorment. L'exempció de les hores d'FCT pot ser total o parcial, segons els casos següents:
Exempció total per experiència laboral: l'exempció del 100% del total de les hores del mòdul d'FCT s'atorga a l'estudiant que acredita experiència professional, corresponent a un nombre d'hores igual o superior al del mòdul d'FCT, relacionada amb l'àmbit professional i de treball i amb les principals ocupacions i llocs de treball del cicle formatiu.
Exempció total per validació o reconeixement de l'experiència laboral: s'aplica a qui tingui reconegudes i certificades totes les unitats formatives (UF) d'almenys un mòdul directament relacionat amb les unitats de competència del cicle formatiu, per mitjà de:
Programa «Qualifica't»: validació dels aprenentatges assolits mitjançant l'experiència laboral o en activitats socials.
Mesures flexibilitzadores: reconeixement acadèmic dels aprenentatges obtinguts a partir de l'experiència laboral en activitats socials, d'acord amb la Resolució ENS/1891/2012, de 23 d'agost, d'organització de diverses mesures flexibilitzadores i actuacions en la formació professional inicial.
Exempció total per acreditació: s'acredita amb el certificat oficial emès pel centre docent que tingui autoritzat el servei de reconeixement acadèmic dels aprenentatges assolits mitjançant experiència laboral o activitats socials, o que havia estat autoritzat per al programa «Qualifica't».
Si l'acreditació correspon a mòduls transversals d'altres cicles, l'estudiant ha d'aportar proves de l'experiència adquirida en l'àmbit del perfil professional del cicle per al qual es demana l'exempció.
Exempció total per voluntariat: s'aplica en els cicles formatius de formació professional de la família dels serveis socioculturals i a la comunitat quan s'acredita, per un nombre mínim d'hores igual o superior al del mòdul d'FCT, que s'han dut a terme activitats de voluntariat relacionades amb el perfil professional del cicle formatiu i que s'han desenvolupat en entitats que estan inscrites en el Registre d'Associacionisme i Voluntariat de Catalunya, segons la Llei 25/2015, de 30 de juliol.
Exempció parcial: l'exempció d'un 50% del total de les hores del mòdul d'FCT s'atorga a l'estudiant que acredita experiència professional, corresponent a un nombre d'hores igual o superior a un 50% de les del mòdul d'FCT, relacionada amb l'àmbit professional i de treball i amb les principals ocupacions i llocs de treball del cicle formatiu.
L'exempció d'un 25% del total de les hores del mòdul del cicle s'atorga a l'estudiant que acredita experiència laboral, corresponent al doble de les hores del mòdul d'FCT, en qualsevol activitat professional.